黎明詩設靈|唐禮球憶亡友昏迷林志美床邊唱《偶遇》:想開眼
歌手黎明詩上月28日不敵癌魔睡夢中離世,終年58歲。喪禮今日(15/4)於大圍寶福紀念設靈,讓親友作最後道別。下午5時半,黎明詩生前好友唐禮球受訪時表示:「其實係佢病緊時候,佢已經用盡所有方法去治療,佢係好積極咁去面對,但到後期佢自己亦知道自己個情況越嚟越差,好多朋友都去醫院度探佢,到佢昏迷嘅時候,林志美同好多歌手不斷喺佢身邊度唱歌俾佢聽,希望不斷咁同佢打氣,但當大家圍住佢唱嘅時候,佢係好有反應,對眼不斷喺度跳動,想開眼,而個口亦喺度郁,尤其佢聽林志美嗰首《偶遇》歌曲嘅時候,佢係好大嘅反應,因為佢係好鍾意呢首歌。雖然佢都係擘唔大對眼,但佢嘅反應係話俾我哋知佢係完全收晒。」
莫鎮賢續說:「我覺得師妹(黎明詩)好有福氣,因為佢身邊有一個好嘅伴侶Kelly,因為我相信好多伴侶都到唔到,由事發一直到陪住佢,帶佢去好多嘅國家去尋求治療方法,直到師妹行唔到,Kelly都會搵盡方法,無論幾多錢,只要令到師妹舒服,瞓得到,佢都會帶住佢去,我覺得佢對師妹真係好好。」